24
Yesu Alonga Uvuni wa Nyumba ya Chohile
Mako 13:1-2; Luka 21:5-6
1 Yesu nakafosa mwe Nyumba nkulu ya Chohile naho na akahalawa umo wanampina wakwe wambasize chani wamlagise mazengo ye mwe Nyumba ya Chohile. 2 Auza, “Mwayawona yano yose? Nawagambilani chindedi, hano hadisigale yuwe mlanga mwe mnyawe, chila dimwenga nadidulwe hasi.”
Nkunto na Masulumizo
Mako 13:3-13; Luka 21:7-19
3 Umo Yesu endaga ahumule ko Lugulu lwa Mizeituni, wanampina wakwe wambasaga kwa chinyele, wauza, “Chigambile, mbuli zino nazilaile ini? Ni chilagiso chani chokwiza kwako, na udumo we isi?”
4 Yesu ahitula, “Msinyise, mntu ase kuwadanta. 5 Kwaviya wantu walozize nawalaile waketanga kwa zina dyangu, wakagamba, ‘Miye nuyo Kulisito Mkombola!’ Nawo na wadante walozize. 6 Namwive mbuli za nkondo na hambwe hambwe dya nkondo, kaulani, msekutiswa, kwaviya ayo yaungwa yalaile, mna udya udumo haunati. 7 Si naitowane na si ntuhu, useuta nautowane na useuta. Nakutende na gumbo, na visingisa chila hantu. 8 Yose ayo nayekale saviya usungu wa nkongo wa kwefungula mwana.
9 “Vikajika namlavigwe chani msulumizwe, nakukomwa, nanywi namwihiwe ni wantu wa si ntuhu zose kwa chausa changu. 10 Mwe ichipindi icho walozize nawahige uzumizi wawo naho nawaihiwane na kulemana. 11 Nawalaile wawoni wadanti walozize, wakunga wawadante wantu walozize. 12 Kwa chausa cha kujenyela kwa wihi, uungi wa wantu walozize nauhunguke. 13 Mna mntu akunga ajijimize kubula kodumo nuyo akunga akombolwe. 14 Naho Mbuli Yedi ya Useuta nailongwe mwe isi yose, utende ukuzi kwa wantu we si ntuhu yose, aho naho udya udumo naubule.
Chintu chihiye chikudaha kubalanga
Mako 13:14-23; Luka 21:20-24
15 “Namumwone uyo akwitangwa ‘Ihizo dya ubanasi’ chilongingwe ni muwoni Danieli. Nachichimale hantu hakukile.” Akusoma na abunkule! 16 Niyo wose we mwe isi ya Yudeya, nawasumkile ko lugulu. 17 Yudya ekulanga kwedigulu asekusela kuviguha vintu vimwenyumba yakwe, 18 Naho ekwenkonde, asekuya kunyuma kuguha suche yakwe. 19 Nawamanye wenye watanda na wakonkeza mwa mazuwa ayo! 20 Mlombezeni Chohile, chani kuguluka kwenyu kusekutenda mwempeho, hegu mwe zuwa dya kuhumula. 21 Kwaviya nakutende na nkunto nkulu, idya heinati kulaila kukongela isi heinati kumbwa kubula vino haluse, naho hazize zilaile vituhu. 22 Hegu Chohile hahunguze mazuwa ayo ye zinkunto hahendile na mntu hata yumwenga ahonile mwe file. Mna kwa chausa cha wantu wakwe asagule, Chohile nayahunguze mazuwa ayo.
23 “Naho, mntu akawagambani, ‘Kaula, Kulisito ehano!’ Hegu ‘Ekudya!’ Msekumzumila. 24 Kwaviya nawalaile makulisito wadanti, na wawoni wadanti, nawo nawadamanye mpituko nkulu na vilagiso, chani, vikadahika, wawadante hata wantu wasagulwe ni Chohile. 25 Kaulani, silongola kuwagambilani yakwiza.
26 “Ivyo, uneva wantu wakawagambani, ‘Kaulani, ekwenyika!’ Mse kwita uko, hegu wakawagambani, ‘Kaulani, kefisa kuno!’ Msekuzumila. 27 Kwaviya ni saviya lumwemwe lukumulika ulailo wa zuwa lukawoneka uswelo wa zuwa, ivyo nivyo na kutende kwiza kwakwe Mwana ywa Mntu.
28 “Kwaviya hohose hana chimba, naho nayadugane magushu.
Kwiza kwa Mwana ywa Mntu
Mako 13:24-27; Luka 21:25-28
29 “Mna Aho, vikajinka ukukunta mwa mazuwa ayo, zuwa nadijelwe chiza, mnenge haulangaze, ntondo nazigwe kulaila kwembingu, nguvu za kwembingu nazisingisike, 30 Naho nachiwoneke chilagiso cha Mwana ywa Mntu kwembingu, naho wantu wose we isi nawaile, nawo nawaile Mwana ywa Mntu akeza mlanga mwa maingu hamwenga na nguvu za ukulu ulozize. 31 Naawasigile wandima wa kwembingu wakwe hamwenga na izwi kulu dya gunda, nawo nawawachisanye wasagulwa wakwe kulaila ntendele nne, kulaila ko udumo uno kwita ko udumo uno.
Hinani kulawana na Mtini
Mako 13:28-31; Luka 21:29-33
32 “Ivyo ko mti ukwitangwa mtini mhine mliganyo, tambi dyakwe dikasuka mani na kubwalika mwamanya kugamba chipindi cha fula chihajihi, 33 Seivyo nanywi, mkayawona ayo yose, bunkulani kugamba Mwana ywa Mntu ehaguhi na kwiza. 34 Nawagambilani chindedi, vintu vyose vino navilaile umo wantu wa haluse hawanati kubanika. 35 Mbingu ne isi na vijinke, mna mbuli zangu hazomboke ng'o.
Hahali amanyize idizuwa ne isa
Mako 13:32-37; Luka 17:26-30, 34-36
36 “Hahali mntu yoyose amanyize idizuwa idyo na chipindi, hata wandima wa kwembingu hata Mwana, mna Tate ichedu nuyo amanyize. 37 Saviya vyendaga mwa mazuwa ya Nuhu, nivyo navitendeke kwiza kwakwe Mwana ywa Mntu. 38 Saviya mwa mazuwa hevinati kulaila galika wantu wendaga wakadya, na kunywa, wakasola na kusolwa, vikabula zuwa diya Nuhu engilaga mwe ngalawa nkulu, 39 wasekumanya, niyo galika yeza, yawaguha wose, nivyo na kutendeke kwiza kwakwe Mwana ywa Mntu. 40 Wantu waidi nawatende kwenkonde, yumwenga na aguhigwe yumwenga asigwa. 41 Wavyele waidi na watende wabunda, yumwenga aguhigwa, yumwenga asigwa. 42 Ivyo chelezani, kwaviya hammanyize aho neezile Zumbe dyenyu. 43 Mna mmanye mbuli ino, uneva mta nyumba amanyize hadya nezile mbavi, nakacheleza, naho halekile inyumba yakwe ivunwe. 44 Kwe chausa icho nyuwe nanywi mwikale mhezize, kwaviya mwe saa hemwimanyize Mwana ywa Mntu eza.
Mndima ywedi hegu Mndima aihiye
Luka 12:41-48
45 “Elo ni yuhi mndima mkanuni mta fanyanyi, yudya zumbe dyakwe nakamwika mwe nyumba yakwe, awenke wantu nkande mwe chipindi chikuwagila? 46 Chinyemi china yudya mndima yudya hadya zumbe dyakwe akwizila na ambwile adamanya ivyo. 47 Nawagambilani chindedi naamwike atende mdimi mkulu mo wakwe wose. 48 Mna mndima yudya aihiye akagamba mo moyo wakwe, ‘Zumbe dyangu akawa ukwiza,’ 49 Naho niyo akonga kuwatowa wandima weyawe na kudya na kunywa hamwenga na wakozi. 50 Zumbe dyakwe umndima uyo neeze zuwa hedimanyize, na chipindi hemanyize. 51 Namtowe vitendese na kumsulumiza seiviya na wantu wasongaganyi, akamwika hantu hendilo na kusiginta meno.